b'\n_START_ARTICLE_\nAlting og Ulla Vilstrup\n_START_PARAGRAPH_\nAlting og Ulla Vilstrup er en roman fra 1998 skrevet af Kim Fupz Aakeson udgivet p\xc3\xa5 bogforlaget ABC. Bogen er i 2011 genudgivet p\xc3\xa5 Gyldendal.\n_START_SECTION_\nHandling\n_START_PARAGRAPH_\nBogens hovedperson er en en 19-\xc3\xa5rig ung, unavngiven mand (i filmatiseringen Rene Hjerter en yngre mand kaldet Kriss) der er beboer p\xc3\xa5 en psykiatrisk institution.  Hovedpersonen fremst\xc3\xa5r i bogen som en naiv person, der har vanskeligt ved at forst\xc3\xa5 verden omkring sig. Han havde som 14-\xc3\xa5rig f\xc3\xb8r sin indl\xc3\xa6ggelse k\xc3\xb8bt en film med titlen Hjerterfri. Hovedpersonen bliver meget optaget af filmen, og filmens hovedperson Linda, der gennemg\xc3\xa5r meget efter et brud med sin forlovede. Linda bruger mange ordsprog, s\xc3\xa5 som \xe2\x80\x9dLivet er hvad man g\xc3\xb8r det til\xe2\x80\x9d og \xe2\x80\x9dHvis man ikke kan t\xc3\xa5le lidt modgang, s\xc3\xa5 egner man sig ikke til at leve\xe2\x80\x9d. Hovedpersonen er meget p\xc3\xa5virket af filmen, og lader sig inspirere af Lindas citater og af filmen i \xc3\xb8vrigt. _NEWLINE_Hovedpersonen har en ven p\xc3\xa5 institutionen, Willy. De to sidder for det meste dagen lang og ser Hjerterfri. En dag finder hovedpersonen ud af, at Linda fra filmen rent faktisk lever. Han og Willy beslutter sig derfor for at flygte for at finde Linda. De s\xc3\xa6tter ild til det psykiatriske institution, hvorefter de flygter. Hovedpersonen har dog vanskeligt ved at skelne mellem filmens Linda og skuespillerinden Ulla Vilstrup. Da han finder Ulla Vilstrup bliver han i f\xc3\xb8rste omgang skuffet, da hun er blevet en \xc3\xa6ldre dame. De s\xc3\xa6tter sig sammen for at se "Hjerterfri", men Ulla Vilstrup tilkalder politiet. Da politiet ankommer, lader de Ulla og hovedpersonen se filmen f\xc3\xa6rdig.\n_START_SECTION_\nFilmatisering\n_START_PARAGRAPH_\nBogen er filmatiseret med titlen Rene Hjerter, der udkom i \xc3\xa5r 2006 med Anders Matthesen i hovedrollen.'